CELEX: 32015R0895
Language: lv
Date: 2015-02-02 00:00:00
Title: Komisijas Deleģētā regula (ES) 2015/895 (2015. gada 2. februāris), ar ko Eiropas Parlamenta un Padomes Regulu (ES) Nr. 508/2014 par Eiropas Jūrlietu un zivsaimniecības fondu papildina attiecībā uz pārejas noteikumiem

12.6.2015   
            
            
               LV
            
            
               Eiropas Savienības Oficiālais Vēstnesis
            
            
               L 147/1
            
         KOMISIJAS DELEĢĒTĀ REGULA (ES) 2015/895
   (2015. gada 2. februāris),
   ar ko Eiropas Parlamenta un Padomes Regulu (ES) Nr. 508/2014 par Eiropas Jūrlietu un zivsaimniecības fondu papildina attiecībā uz pārejas noteikumiem
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 15. maija Regulu (ES) Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (1), un jo īpaši tās 129. panta 1. punktu,
   tā kā:
   
               (1)
            
            
               Regulas (ES) Nr. 508/2014 129. pantā ir ietverta iespēja paredzēt nosacījumus, ar kādiem atbalstu – tostarp tehnisko palīdzību un atbalstu par ex post izvērtēšanu –, kuru Komisija apstiprinājusi saskaņā ar Padomes Regulām (EK) Nr. 861/2006 (2), (EK) Nr. 1198/2006 (3) un (EK) Nr. 791/2007 (4) un Eiropas Parlamenta un Padomes Regulu (ES) Nr. 1255/2011 (5), var iekļaut atbalstā, ko sniedz saskaņā ar Regulu (ES) Nr. 508/2014.
            
         
               (2)
            
            
               Būtu jāpieņem noteikumi par pāreju no atbalsta, ko sniedz saskaņā ar Regulu (EK) Nr. 1198/2006, uz atbalstu, ko sniedz saskaņā ar Regulu (ES) Nr. 508/2014. Eiropas Zivsaimniecības fonda (EZF) finansēto programmu ex post izvērtējums nodrošinās galveno informāciju, kas vajadzīga, lai sagatavotu stratēģisko ziņojumu par nākamo plānošanas periodu, kā minēts Eiropas Parlamenta un Padomes Regulas (ES) Nr. 1303/2013 (6) 53. panta 2. punktā. Šī informācija tiks iekļauta arī ietekmes novērtējumā, kurš palīdzēs sagatavot ESI fondu jauno tiesisko regulējumu laika posmam pēc 2020. gada.
            
         
               (3)
            
            
               Ņemot vērā iepriekš minēto, ar šo regulu būtu jāpielāgo programmu ex post izvērtējuma pabeigšanas termiņi, lai ņemtu vērā to, ka Regulas (EK) Nr. 1198/2006 50. panta 3. punktā noteiktais termiņš neļauj veikt visaptverošu ex post izvērtēšanu, jo vērtētājs nevar izvērtēt programmu ietekmi uz to, kādā pakāpē ir sasniegti programmu mērķi, ja saistības joprojām ir aktuālas un maksājumi turpinās. Saskaņā ar Regulas (EK) Nr. 1198/2006 55. panta 1. punktu EZF izdevumu atbilstības periods ilgst līdz 2015. gada 31. decembrim, un tāpēc maksājumus saskaņā ar minētās regulas 55. panta 1. punktu un 55. panta 7. punktu saņēmēji var veikt un saņemt līdz minētajam datumam. Turklāt noslēguma maksājuma pieteikumu dalībvalsts saskaņā ar Regulas (EK) Nr. 1198/2006 86. panta 1. punkta a) apakšpunktu Komisijai var nosūtīt līdz 2017. gada 31. martam.
            
         
               (4)
            
            
               Šajā regulā turklāt būtu jāprecizē, ka dalībvalstīm līdz 2016. gada 30. jūnijam nav noteikti jāiesniedz Komisijai Regulas (EK) Nr. 1198/2006 67. pantā minētais gada ziņojums, jo šajā ziņojumā ietvertā informācija netiks saņemta pietekami drīz, lai to varētu iekļaut Regulas (EK) Nr. 1198/2006 50. panta 3. punktā minētās ex post izvērtēšanas ziņojumā. Pēc tam, kad dalībvalstis 2016. gada jūnijā šo ziņojumu būs nosūtījušas Komisijai, minētais ziņojums būs jāapstiprina, lai pēc tam to līdz 2016. gada 31. decembrim izvērtētu un iestrādātu ex post novērtējumā. Turklāt šī informācija tiks iekļauta 67. pantā minētajā noslēguma ziņojumā,
            
         IR PIEŅĒMUSI ŠO REGULU.
   1. pants
   Piemērošanas joma
   Šo regulu piemēro darbības programmu ex post izvērtēšanai un gada ziņojumam, kurš dalībvalstīm jānosūta, kā paredzēts Regulā (EK) Nr. 1198/2006.
   2. pants
   
      Ex post izvērtēšana
   Regulas (EK) Nr. 1198/2006 50. panta 3. punktā minēto ex post izvērtēšanu Komisija pabeidz līdz 2016. gada 31. decembrim.
   3. pants
   Gada īstenošanas ziņojums
   2016. gadā dalībvalstīm nav pienākuma nosūtīt Regulas (EK) Nr. 1198/2006 67. panta 1. punktā paredzēto gada ziņojumu par darbības programmas īstenošanu.
   4. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 2. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 149, 20.5.2014., 1. lpp.
   
   
      (2)  Padomes 2006. gada 22. maija Regula (EK) Nr. 861/2006, ar ko nosaka Savienības finanšu pasākumus kopējās zivsaimniecības politikas īstenošanai un jūras tiesību jomā (OV L 160, 14.6.2006., 1. lpp.).
   
      (3)  Padomes 2006. gada 27. jūlija Regula (EK) Nr. 1198/2006 par Eiropas Zivsaimniecības fondu (OV L 223, 15.8.2006., 1. lpp.).
   
      (4)  Padomes 2007. gada 21. maija Regula (EK) Nr. 791/2007, ar ko ievieš shēmu, lai kompensētu papildu izmaksas, kuras radušās attālāko reģionu – Azoru salu, Madeiras, Kanāriju salu, Franču Gviānas un Reinjonas – zivsaimniecības produktu tirdzniecībā (OV L 176, 6.7.2007., 1. lpp.).
   
      (5)  Eiropas Parlamenta un Padomes 2011. gada 30. novembra Regula (ES) Nr. 1255/2011, ar ko izveido programmu integrētas jūrlietu politikas turpmākas izstrādes atbalstam (OV L 321, 5.12.2011., 1. lpp.).
   
      (6)  Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).